정조 11년 · 목
初命大容按廉慶尙左道其封書曰嶺南之俗務本力穡似乎幽崇儉戒康類乎唐好禮讓尙絃誦又有鄒魯之遺風苟使長吏得人政令毋乖其當施措母拂其性庶幾不勞而治也然猶幅員之廣甲于諸路七十餘州縣星羅碁置聲績虛實疾若有無有非一方伯所能周知種種瘡疣難以毛擧此前後繡衣之不嫌獨多者也以言乎穀簿則沿峽太不就均以言乎地利則山澤罔不受病轉移徒勞比總無實欲數嶺弊此最居先而況今災荒無間於兩湖賙賑殆遍于一道廉按之擧不容但已兹命爾爲嶺南御史爾其念官銜直指之意體朝家推心之眷只知公廉二字毋憚勞悴一身出沒於邑里村舍混雜於饑氓糶民藏蹤如豹隱癉惡如鷹擊蘇弊瘼則必去害群之馬擧循良則必察栖棘之鸞明着眼目殫竭心力使彼嶺南黎獻咸知朝廷之有人一或差誤予當以法從之毋曰九重敻邃予自有躡爾後探爾行之道合行事例撮其梗槪條列于左栍邑梁山密陽比安彥陽賑政一事係是目下先察之端而察之之道最難適中蓋穀旣白給有受無納故逐戶逐口皆願付食一不如意輒事稱冤若不明着眼目細加區別則虛實易眩於驟聞勤慢互換於怨咨此誠爲御史者所可銘心處而第所矜惻者道伯以惜穀操切其守宰守宰以減口沽衒於道伯䫆頷之類反被落漏抱携道路顚連溝壑者種種有之予爲民父母每一思惟不覺淚先盈眶爾其體予至意先行尤甚面里次及之次面里詳察抄飢之政當入不入之有無多寡一一領略後仍又混處於飢口之中盡心詳察以穀品之精麤斗升之準縮鹽醬之醎酸爲黜陟之左契外此弊瘼亦難毛擧曰排廵之盜減也曰口數之虛張也曰壯弱男女之互換也是皆吏鄕之奸謀譎計而守令或不免焉甚者所饋之糜粥雜以惡物飢腸易食不死則病是可忍爲孰不可忍爲雖以生穀一款言之富實民人出義捐財可受亦可褒乃若渾稱勸分恣意勒奪凡有䃫石動輒封摏設令補用於賑資已犯朝家禁令況又爲充谿壑反歸囊橐墨倅之罪可勝誅哉爾其覈察爲民祛害大抵無濫無漏自是賙賑良法而濫者雖可駭猶失之惠漏者誠可唉宜施以恩凡厥見漏之民若干口則付食之數十口以上旣付食又條聞之此外不係軍案不入帳籍流離無定還賑無當而不可不及時極恤者爾其隨處便宜抄出救急以示朝家軫一夫失所之本意還穀者吾民種糧之資一或失宜其害孔酷凡於受納之際吏民無別則夫豈有怨言守宰間多不察吏鄕納麤而受精民人納精而受麤若納若受一切相反揆以人情寧不愁歎襲謬例而推移於公用者有之利耗條而擅分於留庫者有之數之多少罪亦輕重而至於不戢奸猾任他弄手者自有當律而猶諉昏憒不畏國綱恣意立本者大關不法而決難容貸於斯數者隨現條陳所謂反閱倉庫之擧槪出考虛實之意而向來繡衣多乖措處盡行一境遍視諸倉以致日不足而力不贍則於是乎破東補西移此充彼畢竟爲貽笑辱命之歸可勝駭然爾於今行先探物情明知某倉實某倉不實然後始爲出道切毋若前人之爲軍額之塡充閑丁之査括自有應行之例而挽近以來奸僞百出黃白簽徵而勢力者反致頉免逃老仍置而隣族則積受侵害甚至於鬻鄕任校任而良丁日縮備官保吏保而正軍多闕水陸之操雇立挨過櫓柁之卒名存實無民生之困悴戎政之疏虞莫大於此爾其另加探察小者自斷大者啓聞而若其軍多民少莫可收拾之處酌量事勢別講矯救之策內寺官吏之奴婢推刷實爲小民難支之弊特命革罷出付營邑收貢定以下總刷口付之本官者已十年有餘未知方伯守宰果能仰體德意俾有實惠乎吏胥頭目亦不夤緣作奸別開弊端嫁娶以時能有安業之樂收捧如式亦無橫斂之患乎觀於鏡城事不可謂之一中規度爾其另加廉察詳細條陳刑獄有國重事也特推哀矜欽恤之意印領一部典則答杖之式枷棍之制果能一一恪遵而法外之刑濫殺之患亦無其弊乎各別廉察詳細較準殺獄之故出入枉斷訟案之無大小賄成俱是生民切己之害隨現論勘俾知懲畏重囚之淹滯者冤獄之未伸者着意覈斷本道三漕倉一在晉州一在密陽一在昌原毋論栍邑與沿路凡所弊瘼從其見聞一一採探沙工則多因請托而專不擇定冗費則漸致增加而又無致察稅穀則易以還米般隻則任其毀棄此卽大略也至於除留錢米法意至嚴而那移虛留種種有之一體按廉分輕重抵罪驛路凋殘本道最甚前後章疏可按而知大抵郵官受賂不計玄黃而一鬣之價比同燕涓位田潛賣不計重歇而數年之間便歸烏有馬主非馬戶而立馬卽斃驛卒避驛役而背驛役良如是而不至於絕站空郵必無之理爾其出沒驛路詳加採訪隨其現發嚴法重繩條陳弊瘼期於矯捄均廳立法本自嚴重一違事目不可曲恕凡係營邑貿易之繁濫亦粵吏胥誅求之狼藉者摘發嚴勘俾知懲畏廢堰之擅許耕作牛蓄之擅自屠殺明有法禁而挽近以來便就弁髦歲首朝參大臣筵奏出於申復舊典之意隨其太狼藉懲治禁斷細酌宜警自是貶題邑婢潛奸亦係禁條揆以法意在所當察而若其引滿而僨誤公務者蠱嬖而濁亂官政者拈出論罪嶺南一道素稱鄒魯必有窮經篤行之士抱材博識之人另加搜訪以聞至於孝烈之卓異者忠義之湮鬱者一體採訪申聞奬褒懲墨之典日漸解弛貪官汚吏率多倖逭一世雖未必厚誣十目亦不可盡掩大抵不法之端指不勝摟或設心於剝割或舞智於箕斂獄案訟券之視賄立落海稅僧役之違式懲捧亦係誅求之大者詳加探問摘發書啓至於不正名色之襲謬者容或從寬自革創出者斷當依律痛繩深察於怙終眚災之間致審乎多寡久近之分條列以聞道臣體重雖不如例論斷如有疵政豈或掩置兵水使不法亦宜詳探營閫裨校貽弊民邑之事尤不可不十分糾察小則自斷科罪大則具由登聞栍邑守令中如有非理不法者隨其所犯輕重或封庫或書啓必以踏印文書爲準若其採探道路而査實者推覈吏鄕而憑驗者須得十分明白之證左然後論列以聞賑政之最善者治績之優異者從所見據實褒啓沿路守令雖與栍邑有異政令臧否亦爲採察條陳邊將不治一體論啓守令爲治有任怨而奉公者有違道而干譽者徒從怨譽而求之則得失易混按廉之際存着此意怨中必察其所由起譽處必考其所從來以定其公私眞僞各項條件大略如此官比於虎以其善藏蹤能主威也暗行也如隱霧出道也如負嵎毋若前人之受指點取辱侮以尊朝廷之命令至是復命其書啓曰臣於三月初七日祗奉慶尙左道暗行之命卽日起程漸次前進或寄宿村閭或混跡場市栍邑則留連採探沿路則往來訪問凡厥治績之臧否隨其聞見之詳略據實條列弊瘼之可合矯救者亦爲開錄別單以備睿覽而封書中各項事件總爲十六條目而只緣臣才性不敏廉察不廣未能逐一陳達惶隕之極恭俟重勘梁山郡守李進膺民役之自官防納數過千金値此大無諒非小惠只緣生財之多方以致殖利之先宜還米之未捧者皆令待秋納租而租六石九斗以代一包之米米之未捧爲百六十餘石則租之當納已過千包米則準災年之高價租則視平歲之賤買事有乖於常規害實深於殘民臣於出道之後原成册盡爲爻周以本色米竝耗備納之意知委還民停退條之不準分數加捧饒戶者爲五百四十二石零蕩減條之諉以最近移償吏逋者爲一百八石零毋論穀數之多少俱係朝令之違越錢還租爲四千二百五十石稱以支應添補浮費添補發賣米爲百十石而稱以官耗穀賑恤鹽藿價倉色輩落庭而發賣者不在此數發賣錢還之取剩官用錢爲六百二十兩倉吏之幻弄偸竊租爲四百九十餘石而言其歸屬豈盡脂膏之染論以現發全昧典守之嚴右項諸條或執踏印文書或捧諸吏供辭以分賑則審於糧粥而不免饑口之或漏以決訟則病于聾聵而莫察吏手之容奸旣多昏憒之錯難制强悍之俗密陽府使沈珍錢還租爲七千餘石擅分牟爲六千六百石虛留立本牟爲三千石而所謂虛留立本賑資自備錢一千兩富民願納錢二千兩合三千兩以牟三千石措備樣瞞報廵營以其錢分給還民牟一石定價一兩立本而以留庫牟三千石歸於賑穀其所用意有未可知漕倉分給米九十石不待漕舡之到泊京江以祡炭價先下而每石以十兩或九兩發賣以三兩立本人吏復戶一百結以九百兩買取每結收租六十斗或捧錢二十兩而六十斗租時價爲十八兩民之所納比前倍入而官之取剩殆近千兩至於雜犯私贖尤是大違公法松枝栗藪之侵䂨者皆令降定官隸以廣差役之路而雇人送京新入廳例其費不些犯釀之現捉私屠之傳聞訟牒之煩訴喪制之失宜者皆有贖錢橫侵於頷顑之類收聚其零瑣之物而或以助上京使令盤纏之費或以備隨行官屬帖給之資名色不正聽聞有駭醉杖多濫或緣鼾睡之莫省訟氓自阻輒患推閱之捧債大小民情咨怨朋興臣於出道之日或捉踏印文書或捧該吏供辭而仍爲封庫贖錢從其已現發者一一推給其反弄國穀侵虐小民之罪請令攸司御處比安縣監南獜耇以捧糴則空殼沙土居在其半以簽丁則白骨黃口殆無虛村縱曰流來之弊難免因循之責牛酒松三禁之申明提飭在法當然而操切過中治罰太猛被罪者因病致斃不無促命之恨將差之乘便捧賂適爲貽弊之端火田結卜之濫執不但該色之責刑具笞杖之違式亦有首吏之供少年之輕銳自做大錯初政之生疏有難曲恕彥陽縣監李元植假貸營錢捐出廩俸穀物之措備旣精且優饑口之抄集寧濫無漏實心救荒約已恤民而月三廵分賑之外頻訪村閭詳察浮黃以牟以租提囊橐而饋之遂令累百饑民幸無一二捐瘠官需米之蠲減待秋實惠不少從馬價之出給防役宿弊可祛莅任屬耳頌譽播口以上栍邑監司金尙集律已淸嚴守法明確撙節財用穀簿無擅移之弊痛戒侵擾民情賴彈壓之重親裨之逐廵監脤以考列邑之勤慢別關之隨時警飭以致衆務之修擧可見圖報之誠克效分憂之責道臣體重只擧大略中軍柳爾胄人固勤幹政無毀譽營將姜膺煥詗察之政恪勤其誠以上本道監司中軍營將淸道郡守鄭昌期賑穀之添補結稅之省減費固不些恩或取譽而治尙氣力政多麤厲別造蔈古木大棍眞木圓杖濫施酷刑殆乖常性內衙失物縱宜譏捕而只憑村間疑似一言逮囚邑㡳貧丏兩漢結縳而操切之周牢而盤問之又以眞木圓杖亂擣其肩骨臂節浮腫糜爛蛆蟲化生一者已病斃獄中一者半鬼半人形穀徒存及其亂招所引悍差卽發慶州機張等地之無辜平民推捉盤詰畢竟伸白縱幸脫身免禍許多浮費幾至破家傾貲哀彼倉底老民因其里中偸兒謂有誨誘之迹遽施舂築之刑折臂裹瘡身銷琅璫邑民之受來京信者或以器皿之忘不持來或以封物之數有欠縮麻繩以繫足詣圓杖以打足背縶于牢獄督其推納則器皿則雇人持來封物則貿巿備償然後決放之時又不免棍治杖罰今至月餘足背之肉脹皮坼尙未差完此皆數月間刑政而杖毒傷痕臣所目擊再昨年郡守京行時密陽馬夫文順三以落後之罪杖斃中道傳說藉藉故盤問於各人則順三甥姪金元得之招曰順三身死之後脛上杖痕三處腐爛腿膝之間血與袴貼而問於聞慶店人則曰淸道倅以支機丫杖兩次打脛凡爲六度淸道隨陪吏金德浩之招曰打脛只是一度而所打之杖大如足拇指執杖使令朴龍孫之招順三以蛇咬之毒渾脛浮脹而以其所杖之木一番打脛血流不心病遂委頓斃于店次密陽將校之言曰渠果目擊屍身杖痕心有三處矣無論杖數之多少病勢之輕重脹而方濃之脛何忍加杖大於拇指之杖豈堪打脛至於斂襲之具埋葬之需自京措備陪吏齎傳之說所捧各招如出一口下手初心非欲殺害乘憤作快自知悔吝而暴怒難制煩刑輒肆惟彼邑漢之名以盜賊者縱有眞犯罪不至死一人徑斃已極不幸餘黨滯獄又將難保臣於出道之日不得已封庫臂病兩囚幷爲放送棍與圓杖以齎去鍮尺尺量則棍長七尺八寸六分廣六寸二分脊厚九分圓杖圍圓六寸長八尺三分兩項刑具竝與尺量記移送廵營以爲後考之地自大丘府以營造尺尺量則圓杖圍圓四寸三分長五尺六寸棍長五尺四寸一分廣四寸四分脊厚七分一釐營造尺長短之與鍮尺相左未知其故蔈古木造棍已是法外而棍與周牢亦非郡邑之所當用至於眞木圓杖卽今所無之刑具而肩骨臂節足背等處元無施刑之法許多殺傷雖出邂逅從前刑杖全昧審愼其違越朝令擅造刑具之罪請令攸司稟處其餘移轉租之換色立本漕倉錢之憑公散債鄕任帖之犯禁弚子錄之駭聽旣有右項干犯猶屬之薄物細故慶山縣監趙鎭明災記之面給吏無升斗之幻糴政之親捧穀擇精實之品窮春賑貸貧民賴活大丘判官李復燮劇務剸理素著通鍊之譽災邑賙賑益殫勤勵之誠老弱之査頉軍政克修稅役之蠲退民頌方洽漆谷府使宋益休敏於聽斷固有聰明而還穀之多雜虛穀糴政太疏賤類之特差儒任士論難平仁同府使李漢籌俵災之分以印紙捧糴之節其色落實惠所及饑民有頌軍威縣監任希游政旣慈諒民無謗怨而穀品軍額之不能致察可欠因循醴泉郡守林濬浩恬雅持身謹拙居官俵災捧糴條理詳明決訟綜務見識周通簡以爲政安此樂土之民治不近名異乎俗吏之規咸昌縣監柳秉均官需之待秋停捧結還之除剩防役實惠不少饑民爭頌聞慶縣監金履鎬賑穀之自備雇價之防給已是荒政之實惠而地境之鬪水預行飭禁行旅之吟病亦蒙顧恤黃山察訪許晪新莅殘郵銳意革弊朔捧之緩督行費之措備已多驛卒之稱訟省峴察訪鄭▣行本以拙規姑無顯疵幽谷察訪鄭繼忠莅任屬耳毀譽無聞以上本道沿路守令察訪延豐縣監鄭涑新莅小邑無毀無譽忠州營將朴光翰赴任未久治績無聞忠州牧使李在亨簡以治煩廉以律已至於倉廨之前後新建爲二百餘間而不煩衆民之力永除露積之弊行路聳瞻闔境稱頌陰竹縣監崔在修安詳爲治吏民俱安竹山府使申潚營飭纔警糶政頗修陽智縣監韓光傳謹拙之治恪勤自效龍仁縣令李牧永勤於救荒敏於決訟旣優綜明可貴恬雅廣州府尹李泰永莅任不久成績未著果川縣監李顯道軍田糴賑各有修擧三載爲治一心報效以上各道沿路營將守令○別單一賑邑之分糧饋粥各致誠勤土着貧戶罕有流離之歎實賴我聖上字恤黎民宵旰憂勤諄複惻怛之敎自有孚感之效或逢行丏於道路輒問其不入抄飢則皆曰漏籍之故也臣於梁山出道之日以所見之一二浮黃招給米藿面任之不能査報者亦爲治罪而旣當賑政漏此飢民爲守令者縱難免不審之責然而抄飢之法以家座成册爲主而惟彼漏籍貧氓雖有廉探査括朝東暮西乍入旋出居停無所食息靡定抄集之方旣無可憑顚連之患蓋多自取當初漏籍專爲免役之計而到今行乞反怨抄飢之疏雖以梁山一邑言之餘戶之多至於五百餘口則賙賑之不能遍及勢所固然若使面里任掌必於月終以某村某家之流寓幾人移去幾人這這報來而及當式年無論單丁挾戶皆令立籍俾勿疏漏則不但飢口之抄自可照檢抑亦籍法之嚴因此申明一還穀之不實最是嶺邑痼弊比安之租與大豆漆谷之大米臣所目見而大米則半租半米租亦幾皆虛穀大豆則沙土相雜此外左道沿路雖有此勝於彼而絕小精實之穀在邑在村所聞皆然還穀捧上之時村間以空穀轉相賣買充其斗斛之數而守宰難於點退還民視以故常故若舂一斗之租僅出一升之米出二升則謂之中品過此者絕無而僅有似此麤劣將何以爲農時之種糧災歲之賑貸乎監賑之營裨以賑穀之不精簸揚虛穀則三百石租減爲百石而百石之粒半虛半實亦小充滿之顆云今春受還之民益無聊活之策者職此之由若値豐歲捧上必使精穀輸納先自吏鄕以及村里蕫飭曉喻終始考察則民情初咈縱有一時之怨倉儲還分將見嗣歲之效繼玆以往道伯時送親裨反閱倉儲考其精劣等其殿最則庶有來效一軍政之白骨黃口臣旣不按簿點閱則彼少此多固不敢質言仰達而推以所聞比安軍威漆谷其中尤甚而此外沿路幾乎無邑無之民少額多已成通患苟究其弊自有厥由白徒閑遊則鄕校奴書院奴初無定數旣多投托富民之差任村校者其子孫弟侄俱免軍籍至於升鄕之類强近諸族幷在應頉科外徵納則有除番軍官捉虎軍官官保鄕廳保吏保通引保以至使令官奴婢亦或有保疊役之怨闕額之患其勢固然而軍國之需元無萬一之補今於校院奴酌量其享祀時使喚及守直修掃等擧行而限以幾名村校只令限已身免役而陞鄕則係是朝禁尤無可論軍官及保廟堂與道臣守宰溯考法典爛商便宜量減者量減刊汰者刊汰而査括餘丁塡補闕額則黃白之簽役庶有釐正之方一金海鳴池島春秋營貿鹽爲累千石一石之鹽殆近三十斗每石之價只是二兩而除却色庫等例用則鹽漢所受僅爲一兩校卒相守催督甚嚴營貿未準私販不集而發賣於沿江諸處則官鹽未盡之前不許私商之興利該掌輩必邀其鹽貴價高故爲藏置而不發一石之價多至十一二兩小不下七八兩而折價之後輒給外上推納之際至徵隣族事近榷利害同聚斂嗟怨之說在在皆然或以爲均廳給代錢千兩因此措辦勢不獲已轉輾貽弊實非公家設法之本意所得甚小爲害實多請令廟堂講究方便營貿鹽一節自今革罷則庶爲衆民之惠